સમતા ! હું ચાહું કે તન્મયે આ પંક્તિઓ તને મોકલવી નહિ પડે. એ વ્યતીત આપણી વચ્ચે પુનઃ દોહરાય નહીં એવી ઝંખના છે. માટે તને જણાવું છું કે – અમે હા, અમે ત્રણે, તને અમારી સાથે આપણા ઘરમાં જોવા ઉત્સુક છીએ. તું જ્યારે, જે રીતે આવશે – કે અમને તેડવા બોલાવશે – અમે તારા સ્વાગત માટે તૈયાર છીએ. વિધિવિધાન તો થઈ પડશે. મારે પક્ષે આ વચન છે… પપ્પા માટે દીકરાથીય દીકરી વધારે કેમ હોય છે – એ તો તુંય હવે સમજે છે. અમારી પાસે કાયમી ધોરણે આવ્યા પછીય તને મમ્મી-પપ્પા પાસે જવાની અને તારા પપ્પા કબૂલે તો એમનેય મળવા બોલાવવાની રજા લેવાની તને કશીય જરૂર નહિ રહે… આ ઘર બધાં માટે ખુલ્લું છે.